Asterix
"Asterix" (prantsuse "Astérix") on Prantsuse koomiksisari, mille autorid olid René Goscinny (tekst) ja Albert Uderzo (pildid). Pärast Goscinny surma 1977. aastal on Uderzo kirjutanud ka koomiksite tekstid. Esimesed koomiksid ilmusid 1959. ning esimene koomiksiraamat tuli välja 1961. aastal. Eesti keeles ilmus esimene Asterixi koomiks 1994. aastal Egmont Estonia kirjastuselt. 2013. aastast on koomiksi autorid Jean-Yves Ferri (tekst) ja Didier Conrad (pildid). Koomiksi tegevus toimub esimese aastatuhande alguses ühes väikeses Gallia külas, mille elanikud seisavad vastu Rooma okupatsioonile. Kohaliku druiidi valmistatud võlujook annab külaelanikele tohutu jõu. Raamatute peategelased rändavad sageli ringi ka mööda Euroopat. Kokku on ilmunud 38 koomiksiraamatut, mida on tõlgitud enam kui sajasse keelde. Asterixi koomiksi põhjal on loodud ka filme, animafilme ja arvutimänge.